FI Euroopan unionin virallinen lehti CE 70/50

(2004/C 70 E/053)

KIRJALLINEN KYSYMYS E-1600/03

esittäjä(t): Giles Chichester (PPE-DE) ja Charles Tannock (PPE-DE) komissiolle

(12. toukokuuta 2003)

Aihe: Mielivaltainen omaisuuden pakkolunastus Valencian maakunnassa Espanjassa

Voiko komissio vahvistaa, onko omaisuuslaki, joka otettiin käyttöön Valencian maakunnassa vuonna 1994 Espanjan viimeisen sosialistisen hallituksen aikana ja joka sallii tonttikeinottelijoiden lunastaa maan sen omistajilta paikallisten viranomaisten suostumuksella, vielä voimassa? Britannian lehdistö raportoi, että yksityiset keinottelijat tekevät sopimuksia alueen kaupunginvaltuutettujen kanssa ja omaisuuden ja maan takavarikointien määrä on kasvanut. Maanomistajia on vaadittu vastaamaan ehdotuksiin 15 päivän kuluessa ja nämä ehdotukset on lähetetty usein juuri silloin, kun omistajat ovat olleet lomalla. Esimerkiksi erään Britannian kansalaisen raportoitiin nähneen kaksi miestä kävelevän hänen tilaansa ympäröivän viinitilan läpi. Hän sai selville vuosi sen jälkeen, että kyseiset miehet olivat keinottelijoita, jotka olivat hakeneet paikallisilta viranomaisilta lupaa hänen talonsa ottamiseksi kaupunkisuunnittelun piiriin. Pitkän oikeustaistelun jälkeen hänet loppujen lopuksi pakotettiin luovuttamaan kaksi kolmasosaa omaisuudestaan, mukaan lukien uima-allas, keittiö, makuuhuone sekä noin 6 650 euroa käteistä rahaa. Omaisuuden tai sen osan mielivaltaisen riistämisen lisäksi omistajia vaaditaan maksamaan keinottelijoille uusien teiden rakentamisesta, katuvaloista ja keinottelijoiden rakentamien uusien asuntojen viemäriverkoista. Maksuja eivät määrää paikalliset viranomaiset vaan keinottelijat ja niiden määrä voi liikkua tuhansissa tai jopa kymmenissä tuhansissa euroissa.

Suurin osa asukkaista, joita tämä koskee, on yleensä toisten EU-maiden kansalaisia. Viimeisen 15 vuoden aikana Espanjaan on tullut paljon ulkomaista pääomaa. Tämä on edistänyt suuresti sekä Espanjan hiljattaista talouskasvua että vientiä. EY:n perussopimukset kieltävät toisiin EU-maiden kansalaisiin kohdistuvan syrjinnän. EY:n perustamissopimuksen konsolidoidun version 14 artiklan 2 kohdassa todetaan: ”Sisämarkkinat käsittävät alueen, jolla ei ole sisäisiä rajoja ja jolla tavaroiden, palvelujen ja pääoman vapaa liikkuvuus taataan tämän sopimuksen määräysten mukaisesti” ja 28 artiklassa todetaan: ”Jäsenvaltioiden väliset tuonnin määrälliset rajoitukset ja kaikki vaikutukseltaan vastaavat toimenpiteet ovat kiellettyjä”.

Onko komissio tietoinen tästä erikoisesta tilanteesta? Onko asia tuotu Espanjan hallituksen tietoisuuteen ja onko olemassa jäsenvaltioita laillisesti sitovia sopimuksia, jotka kieltävät omaisuuden mielivaltaisen pakkolunastuksen tai sen sallimisen?

Voiko komissio selvittää, kohdistuvatko nämä pakkolunastukset kohtuuttomasti tai jopa erityisesti muiden EU-maiden Espanjassa asuviin kansalaisiin? Jos näin on, pitääkö komissio tapausta räikeästi perussopimusten vastaisena ja vaatii siinä tapauksessa kyseisten lakien muuttamista tai muussa tapauksessa komission ja tuomioistuimen puuttumista asiaan?

António Vitorinon komission puolesta antama vastaus

(13. kesäkuuta 2003)

Jäsenvaltiot määrittävät maaomaisuuden pakkolunastusta ja muita vastaavia menettelyjä koskevat edellytykset. EY:n perustamissopimuksessa ei ole asiaa koskevia määräyksiä.

Komissio ei tunne asiaan sovellettavaa pakkolunastusta koskevaa Espanjan lainsäädäntöä, eikä sen tiedossa ole, että pakkolunastus kohdistuisi kohtuuttomasti toisten EU-maiden kansalaisiin, kuten kysymyksessä väitetään.

Komissio pyytää Espanjan viranomaisilta tietoa asiasta varmistaakseen, ettei EY:n perustamissopimuksessa määrättyä syrjintäkiellon periaatetta ole rikottu.